b'\n_START_ARTICLE_\nOpti\xc4\x8dki sustav\n_START_PARAGRAPH_\nOpti\xc4\x8dki sustav je ure\xc4\x91ena skupina ravnih i sfernih zrcala, opti\xc4\x8dkih le\xc4\x87a, opti\xc4\x8dkih prizmi, ugla\xc4\x8danih ploha i opti\xc4\x8dkih sredstava ome\xc4\x91enih ravnim i zakrivljenim dioptrima, koja odbija (refleksija), prelama (refrakcija), raspr\xc5\xa1uje ili polarizirana svjetlost. Opti\xc4\x8dki sustav je na primjer opti\xc4\x8dki dio dalekozora, kamere, mikroskopa, polarizatora, teleskopa i drugog.\n_START_SECTION_\nOpti\xc4\x8dko sredstvo\n_START_PARAGRAPH_\nOpti\xc4\x8dko sredstvo je vakuum ili prozirna tvar kojom se mo\xc5\xbee \xc5\xa1iriti vidljiva svjetlost. Opti\xc4\x8dko sredstvo u \xc5\xa1irem smislu je tvar koja propu\xc5\xa1ta elektromagnetske valove. \xc5\xa0to vi\xc5\xa1e fotoni i molekule u opti\xc4\x8dkome sredstvu me\xc4\x91udjeluju, propusnost je manja, opti\xc4\x8dko sredstvo je gu\xc5\xa1\xc4\x87e i apsorpcijski koeficijent je ve\xc4\x87i. Brzina svjetlosti najve\xc4\x87a je kroz vakuum, a kroz druga opti\xc4\x8dka sredstva je manja. Na granici izme\xc4\x91u dvaju opti\xc4\x8dkih sredstava razli\xc4\x8ditih indeksa loma svjetlost se odbija (refleksija) ili prelama (refrakcija).'